Imtella' Jannar 4, 2021 Mindu tliet xhur ilu bdiet topera t-Taqsima ta' kontra l-Vjolenza Domestika fil-Korp tal-Pulizija, saru medja ta' ħames rapporti kuljum. Kważi sena mindu nħatret Kummissarju dwar il-Vjolenza Abbażi ta' Ġeneru u l-Vjolenza Domestika, Audrey Friggieri, stqarret ma' TVM li qed tisħaq fuq il-ħtieġa li persuna titkellem u tirrapporta iktar milli tibqa' tissaporti s-sitwazzjoni prekarja li tkun fiha. Sostniet li fost affarijiet oħra, l-Uffiċċju tagħha qed jinsisti fuq l-edukazzjoni fl-iskejjel biex it-tfal ikunu mgħallma minn età żgħira kif għandhom iġibu ruħhom f'relazzjonijiet differenti li jkollha matul ħajjithom. Mindu twaqqfet it-taqsima ta' kontra l-vjolenza domestika tal-korp tal-pulizija, saru 443 rapport, li jfisser medja ta' ħames rapporti kuljum. Minħabba l-fatt li jkun hemm drabi meta l-istess vittmi jirrappurtaw il-każ iżjed minn darba, dawn il-każi kienu jikkonsistu f'456 vittma ta' vjolenza domestika. Minn dawn, 315 kienu nisa u 141 irġiel. F'dawn it-tliet xhur li għaddew, il-pulizija ressqu 52 persuna l-qorti b'urġenza, bl-aħħar wieħed kien jumejn ilu, meta raġel ġie akkużat li matul il-lejl tas-sena l-ġdida darba ħafif lil martu b'sikkina, fost akkużi oħra, anke jekk hu wieġeb li mhux ħati ta' dawn l-akkużi miġjuba kontrih. Il-Kummissarju Audrey Friggieri qalet li b'din it-taqsima l-ġdida tal-pulizija, il-vittmi jħossuhom f'ambjent fejn jistgħu jiġu mifhuma iktar dwar is-sitwazzjoni li jkunu għaddejjin minnha. "Meta inti tmur tirrapporta għand il-pulizija se tkun qegħda f'ambjent sensittiv, se ssib nies li jifhmuk jiġifieri nies imħarrġa. Din il-unit hi mmexxija minn uffiċjali mħarrġin apposta il-għaliex meta aħna qegħdin nittrattaw ma' persuni li għaddew minn tant sofferenzi ma nistgħux nittrattawhom bħal kulħadd. Huma nies b'ċertu bżonnijiet u d-dv unit il-ġdida tal-pulizija hija propju sensittva għal dawn l-affarijiet." Audrey Friggieri irreferiet għall-aħħar statistika uffiċjali tal-Uffiċċju Nazzjonali tal-Istatistika li uriet li fl-2018, 2,285 persuna li kieni vittmi ta' vjolenza domestika għamlu użu minn servizz wieħed jew aktar f'dan il-qasam. Minn dawn, 83% kienu nisa u 17% rġiel. Mit-total ta' każi ta' vjolenza domestika li ġew rappurtati lill-Pulizija fl-2018, 24.5 fil-mija kellhom taħt it-30 sena, 29.2% kellhom bejn it-30 u d-39 sena, 24.5% kellhom bejn l-40 u d-49 sena, u 21.7% kellhom aktar minn 50 sena, u żewġ każi ma ġewx speċifikati. Il-Kummissarju Friggieri qalet li x-xahar id-dieħel se tagħlaq sena f'din il-kariga, u matul dan il-perjodu l-uffiċċju tagħha qed jaħdem fuq diversi aspetti, fosthom b'edukazzjoni fl-iskejjel. "Naġġustaw xi ftit il-kurrikulu sabiex ikun hemm iktar spazju għal dawn il-valuri fis-soċjeta' fejn nieħdu ħsieb tagħna nfusna u lil xulxin. Isir daqxejn iktar enfasi fuq lifeskills għax wara kollox il-vjolenza domestika hi riżultat ta' relazzjonijiet li ma jiffunzjonawx tajjeb, li forsi ma nafux inħaddmu tajjeb. Huma affarijiet li nistgħu nitgħallmuhom dawn." Is-Sinjura Friggieri qalet li matul is-sena li għaddiet, mindu faqqgħet il-pandemija tal-coronavirus, l-ammont ta' rapporti ta' vjolenza domestika żdiedu. Spjegat li din hi xi ħaġa li seħħet globalment, anke minħabba l-ansjetà u l-inċertezza li ġabet magħha l-imxija. Stqarret li dan ma jiġġustifikax il-vjolenza domestika, u għalhekk appellat lill-vittmi biex, diffiċli kemm hi diffiċli, jitkellmu ma' min jafdaw u minn hemmhekk jagħmlu r-rapporti, għax enfasizzat li hu ħafna aħjar li titkellem u tirrapporta, milli tiggrava s-sitwazzjoni u ssir ħsara fiżika li saħansitra tista' twassal għall-qtil. Bħalissa hawn 4 postijiet li joffru kenn għall-vittmi tal-vjolenza domestika. Dawn huma Dar Tereża Spinelli, Dar Merħba Bik, Dar Qalb ta' Ġesù u Dar Għabex. B'kollox dawn jospitaw ftit iżjed minn 50 resident, li jinkludu adulti u t-tfal tagħhom.